TSE พุ่งกว่า 7% คาดปี 61 กำไรโตก้าวกระโดด
TSE พุ่งกว่า 7% คาดปี 61 กำไรโตก้าวกระโดด หลังโรงไฟฟ้าพลังงานทดแทนทั้งในและตปท. COD ครบ 160MW ล่าสุด ณ เวลา 16.16 น. ราคาอยู่ที่ 5.75 บาท บวก 0.40 บาท หรือ 7.48% สูงสุดที่ 5.80 บาท ต่ำสุดที่ 5.40 บาท มูลค่าซื้อขายที่ 268.36 ล้านบาท 
19 ธ.ค. 2559

ผู้สื่อข่าวรายงานว่า ราคาหุ้นบริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE ณ เวลา 16.16 น. ราคาอยู่ที่ 5.75 บาท บวก 0.40 บาท หรือ 7.48% สูงสุดที่ 5.80 บาท ต่ำสุดที่ 5.40 บาท มูลค่าซื้อขายที่ 268.36 ล้านบาท 

บริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE เปิดเผยว่า คาดกำไรของบริษัทจะเติบโตแบบก้าวกระโดดหลังจากโรงไฟฟ้าพลังงานทดแทนทั้งในประเทศและต่างประเทศจ่ายไฟฟ้าเชิงพาณิชย์ (COD) ได้ครบทั้ง 160 เมกะวัตต์ในช่วงสิ้นปี 61 จากปัจจุบัน 107 เมกะวัตต์ ขณะที่บริษัทยังเดินหน้าขยายการลงทุนอย่างต่อเนื่อง โดยคาดว่าจะสรุปการเจรจาเข้าลงทุนโซลาร์ฟาร์มในญี่ปุ่นเพิ่มอีก 2 รายรวม 50-100 เมกะวัตต์ภายใน 2 เดือนนี้ และยังได้ทำ MOU โรงไฟฟ้าพลังน้ำในลาว รวมทั้งเจรจาเข้าลงทุนในโซลาร์ฟาร์มในเขมรและฟิลิปปินส์ด้วย
นางแคทลีน มาลีนนท์ ประธานกรรมการบริหาร TSE คาดว่าในปี 61 กำไรสุทธิจะเติบโตก้าวกระโดดหลังจากโรงไฟฟ้าพลังงานแสงอาทิตย์และชีวมวลทั้งในไทยและญี่ปุ่น COD ครบทั้ง 160 เมกะวัตต์ (MW) แบ่งเป็นโซล่าร์ฟาร์มในไทย 101 MW โซลาร์ฟาร์มในญี่ปุ่น 37 MW และโรงไฟฟ้าชีวมวลในไทยอีก 22 MW จากปัจจุบันที่มีโซลาร์ฟาร์มในไทยที่ COD แล้ว 101 MW และในญี่ปุ่น 7 เมกะวัตต์
นอกจากนี้ บริษัทอยู่ระหว่างเจรจาโรงไฟฟ้าโซลาร์ฟาร์มในญี่ปุ่นอีก 50-100 MW คาดรู้ผลใน 2 เดือนข้างหน้า โดยเข้าร่วมลงทุนกับพันธมิตรญี่ปุ่น
ด้านบล.บัวหลวง แนะนำ “ถือ” ราคาเป้าหมาย 6 บาท/หุ้น คาดกำไร 4Q16 มีแนวโน้มที่ดีขึ้น QoQ และอาจใกล้เคียงกับ 4Q15 ที่ราว 120 ล้านบาท เพราะฤดูฝนที่ตกหนักนั้นผ่านไปแล้วใน 3Q16 ส่งผลให้บริษัทสามารถผลิตกระแสไฟฟ้าได้เพิ่มขึ้น